**הלנה עמרם** (11 באוקטובר 1949 – 3 בדצמבר 2020) הייתה שדכנית ויועצת זוגיות ישראלית שכתבה ספרים בנושא.

ביוגרפיה
--------

הלנה עמרם נולדה בשנת 1949 בקריית חיים. היא החלה לעסוק בשדכנות בשנת 1968, כששידכה רווקים ורווקות מחוג מכריה. באמצע שנות ה-70 הקימה חברת היכרויות בשם "צמד".

בשנת 1979 שודרה בתוכנית התחקירים מבט שני כתבת תחקיר על חברת "צמד" בה תלונות של לקוחות על התנהלותה. עסקיה של עמרם בישראל נפגעו קשות והיא ירדה לארצות הברית, וקבעה את מקום מושבה בניו יורק. במקביל ניהלה עמרם משפט דיבה בתל אביב נגד הטלוויזיה הישראלית בגין כתבת התחקיר. בשנת 1984 פסק השופט המחוזי יעקב מלץ לטובת עמרם, והיא זכתה בפיצוי של 23 אלף דולר.

בתוך מספר שנים הקימה עשרות סניפים של "Helena Amram" ברחבי ארצות הברית, וכן בלונדון ובמנצ'סטר שבאנגליה. היא השתתפה בתוכניות אירוח יוקרתיות (ג'וני קארסון, הרלדו ריברה, טרי ווגן, וזו של אופרה וינפרי), וכתבות על אודותיה הופיעו בכמה ככתבי עת, לטענתה היא הפעילה רשת של עשרות סניפים גם באירופה. בכתבת תחקיר שערך העיתון וול סטריט ג'ורנל על עסקיה, בספטמבר 1989, דווח כי היא מרוויחה 16 מיליון דולר בשנה אך עשרות לקוחות הגישו תביעות נגדה. בפברואר 1990 ערכה העיתונאית קוני צ'אנג כתבת תחקיר ברשת CBS על עמרם, שכללה תלונות של לקוחות והאשמות במרמה. בעקבות הכתבה נפגעו עסקיה של עמרם בארצות הברית בצורה קשה.

בינואר 1992 הורו לה שלטונות מדינת ניו יורק לסגור את עסקי השידוכים ולשלם ללקוחותיה מיליון דולר, לאחר שהורשעה במרמה.

בסוף שנות ה-80 חזרה לפעול בישראל, שבמקביל התנהלו נגדה משפטים של לקוחות מאוכזבים משנים קודמות. בשנת 1991 שבה גם לגור בישראל, ופתחה שלושה סניפים בחיפה, בירושלים, וברחוב דיזנגוף בתל אביב בעסקי שידוכים. בשנת 1998 אחד עשרה לקוחות תבעו את עמרם. לטענת התובעים, התחייבה עמרם לסודיות מוחלטת כלפיהם. עם זאת, הסודיות הופרה, ובמקרים מסוימים העבירה להם עמרם חוות דעת ומידע מגמתיים, הכוללים פרטים בלתי מדויקים על בני או בנות זוג פוטנציאליים. עמרם מצדה הגישה תבעית דיבה נגד העיתון "מעריב". לטענתה עסקיה קרסו בעקבות פרסום תחקיר שקרי ב"מעריב", וטענה שהפרסום בא לאחר שסירבה לפרסם מודעות בעיתון. "מעריב" מצידו הגיש תביעת נגדית. בסופו של דבר הפסידה במשפט הדיבה.

באוקטובר 1997 הכריזה עמרם על תוכנית להנפיק את חברת השידוכים שבבעלותה, "הלנה-אינטרנשיונל", בבורסה בתל אביב. לטענתה מחזור ההכנסות השנתי של "הלנה-אינטרנשיונל" היה כ-7 מיליון שקל. אולם בסוף 1998 כל הסניפים של משרד השידוכים של עמרם נסגרו וכל 50 העובדים במשרדיה פוטרו.

עמרם חזרה לגור ולעסוק בשידוכים בארצות הברית. בשנת 2002 היא נעצרה יחד עם בעלה איתמר בפלורידה, בחשד שרימו את לקוחותיהם ב־2.7 מיליון דולר והוגש נגדה כתב אישום. התביעה נסגרה לאחר כשנתיים בהסדר טיעון בו נדרשה לשלם כ-300 אלף דולר ולהפסיק את פעילותה, ללא הודאה באשמה.

בשלהי שנת 2005 פרשה מעסקי השידוכים וחזרה להתגורר באופן קבוע בישראל. בהמשך הקימה אתר היכרויות באינטרנט.

ב-2016 אמרה בראיון לערוץ 2, בעקבות פוסט שפרסמה בפייסבוק, כי מצבה הכלכלי קשה והיא מחלימה ממחלת הסרטן בה לקתה. בכתבה הועלתה הטענה שמדובר בתרגיל ביחסי ציבור.

עמרם הוציאה לאור שלושה ספרים: "תחילתה של אהבה", "המפתח לזוגיות המושלמת", ו-"Have I got a match for you".

עמרם הייתה נשואה מאז שנות ה-70 לאיתמר, ולהם שני ילדים.

נפטרה ב-3 בדצמבר 2020.

קישורים חיצוניים
----------------

* מיכל קדם, "כשאני ואליזבת טיילור באותו מקום, מראיינים אותי", חדשות, 13 בנובמבר 1990
* אתי אברמוב, הצרות של הלנה עמרם, באתר ynet, 19 במאי 2016

הערות שוליים
------------

1. ↑  שעיה סגל, "עברתי בדיקה במכונת־אמת", מעריב, 25 בדצמבר 1979
2. ↑  אייל ארליך, משפט - השדכנית נגד השדרנית - שרי לעזאזל, כותרת ראשית, 6 בנובמבר 1985
3. ↑  יוסי ורטר, רשות השידור ושרי רז הורשעו בהוצאת לשון הרע, חדשות, 16 באוקטובר 1984
4. ↑  יוסי ורטר, הלנה קיבלה פיצוי 23,000 דולר, חדשות, 23 באוקטובר 1985  
השדכנית הלנה עמ-רם, מעריב, 25 באוקטובר 1985
5. ↑  ויקטור לוי (לונדון), הלנה הפשירה את הקור הבריט׳, חדשות, 21 בינואר 1987
6. ↑  הלן חזן (וינה), השדכנית הלנה: אני אחת מ־3 ההלנות הגדולות בהיסטוריה, חדשות, 21 באוגוסט 1988
7. ↑  יעקב אילון, "ריווחי השדכנית הלנה: 16 מיליון דולר בשנה", חדשות, 24 בספטמבר 1989
8. ↑  רון מיברג, טלוויזיה/נקמה קרה, חדשות, 18 בפברואר 1990
9. ↑  יגאל לביב, הלנה חוזרת לעצמה, חדשות, 16 במרץ 1990
10. ↑  יוסי ורטר, פס״ד: השדכנית הלנה תשלם מיליון ד׳ פיצויים ללקוחות מרומים בארה״ב, חדשות, 17 בינואר 1992
11. ↑  עתי"ם, חויבה להשיב כסף ללקוחה מאוכזבת, חדשות, 15 בפברואר 1989  
אירית ורד, השדכנית הלנה ביקשה להסיר את העיקול: "עסקי יתמוטטו", חדשות, 5 בינואר 1990
12. ↑  מיכל קדם, הלנה השדכנית חזרה לארץ, חדשות, 2 בספטמבר 1991  
הלנה חוזרת. אז מה, חדשות, 5 בספטמבר 1991
13. ↑  הדס מגן, ‏11 מלקוחותיה של הלנה עמרם תובעים מהשדכנית 370 אלף שקל, באתר גלובס, 25 בינואר 1998
14. ↑  יצחק דנון, ‏השדכנית הלנה לביהמ"ש: עסקי קרסו בעקבות פרסום תחקיר שקרי ב"מעריב", באתר גלובס, 16 במרץ 1998
15. ↑  הדס מגן, ‏מעריב ועופר נמרודי תובעים מהשדכנית הלנה 5 מיליון שקל בטענה לדיבה, באתר גלובס, 11 במאי 1998
16. ↑  יצחק דנון, ‏נדחתה תביעת הדיבה של השדכנית הלנה עמרם נגד העיתון "מעריב", באתר גלובס, 21 במרץ 2004
17. ↑  ידיעות אחרונות, ‏הלנה תנפיק בבורסה את חברת השידוכים, באתר גלובס, 26 באוקטובר 1997
18. ↑  יצחק דנון, ‏בקשה לפירוק חברה בבעלות הלנה עמרם, באתר גלובס, 7 בינואר 1999
19. ↑  ynet, השדכנית הלנה עמרם נעצרה בפלורידה, באתר ynet, 14 ביוני 2002
20. ↑  השדכנית הלנה עמרם ובעלה נעצרו בפלורידה בחשד שרימו לקוחות, באתר וואלה!‏, 14 ביוני 2002
21. ↑  Bill Hoffman, MATCH-FAKER – DIRTY DATING GURU GUILTY IN NEW SCAM, ניו יורק פוסט, ‏15 ביוני 2004 (באנגלית)
22. ↑  לירון זייד, ‏מה מאחורי הפוסט של הלנה עמרם?, באתר ‏מאקו‏‏, ‏19 במאי 2016‏
23. ↑  אתי אברמוב, הלנה עמרם, "השדכנית של המדינה", הלכה לעולמה, באתר ynet, 4 בדצמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297009105171
* LCCN: n88219622
* WorldCat (עם LCCN): n88-219622

 |